Waray-Waray News: Siyahan nga balanse nga budget ha sakob hin napulo ka tuig ginproponer
Manila (June 15) -- Ha primero pa gud la nga higayon ha sakob hin masubra napulo ka tuig, igproproponer han Malacaņang in usa nga balanse nga budget kon diin an mga kagarastusan in aayudahan hin mga kita han goberno ipinaagi hin mga buhis ug iba pa. Sigun kan Budget Secretary Rolando Andaya, an igin-alutaga nga 1.227 trilyon pesos nga plano nga kagarastusan hiton tuig 2008 in pag-aayudahan o kun pupundohan dida hiton 1.236 trilyon pesos nga kita han goberno.
An tinatawag nga spending plan o an paggagastuson nga salapi hiton tuig 2008 in hiruhitaas hin otso porsyento o kon 90.6 bilyon pesos kumparar han kanan yana nga tuig budget nga 1.13 bilyon pesos. Kundi sigun kan Andaya ginbabana-bana nga an kita han goberno hiton sunod nga tuig in magsusubra kuntra han mga kagarastusan. Resulta daw hini, sigun pa kan Andaya, in usa nga balanse nga budget.
An pinakadako nga bahin hiton kanan sunod nga tuig budget nga nakantidad hin 337.5 bilyon pesos amo adton para han mga kabaraydan han mga empleyado han goberno, lakip na han mao nga kantidad an sweldo han 1.1 milyones nga mga empleyado han goberno ngan an mga pensyon han mga retirado nga kapulisan og kasundaluhan. An gin-alutaga para han mga magtratrabaho han goberno in hiruhitaas hin 23 bilyon pesos kumparar han kanan yana nga tuig budget. Nagpahayag pa hi Andaya nga ini nga ginproponer nga umento nga pondo para han mga magtratrabaho in maglalakip na han nakatalaan nga umento han sweldo han mga empleyado han gobyerno. (PIA-Eastern Samar) [top]
war_Latn war_Latn war_Latn war_Latn